input: A BIZOTTSÁG 388/2014/EU VÉGREHAJTÁSI RENDELETE
  (2014. április 10.)
  a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról
  AZ EURÓPAI BIZOTTSÁG,
  tekintettel az Európai Unió működéséről szóló szerződésre,
  tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
  mivel:
  (1)
  A 2658/87/EGK rendelet létrehozta az áruk nómenklatúráját (a továbbiakban „Kombinált Nómenklatúra”), amelyet az említett rendelet I. melléklete tartalmaz.
  (2)
  A fagyasztott és sózott tőkehalfilének (Gadus morhua, Gadus ogac, Gadus macrocephalus) a 0304 71 10 és a 0304 71 90 (fagyasztott filé) alszám vagy a 0305 32 11 és a 0305 32 19 (sózott filé) alszám alá történő besorolása nagyrészt a termék sótartalmától függ.
  (3)
  A sózott tőkehal hagyományos termék legalább 12 tömegszázalék sótartalommal, amely további ipari feldolgozás nélkül alkalmas emberi fogyasztásra. Ebben az esetben a sónak az a célja, hogy a halhúsba hatolva biztosítsa annak hosszú ideig való eltarthatóságát.
  (4)
  A csupán enyhén sózott tőkehalfilé (melynek összes sótartalma rendszerint körülbelül 2 tömegszázalék, de mindenesetre kevesebb mint 12 tömegszázalék) eltérő objektív jellemzőkkel bír, mivel a tényleges és tartós konzerválást alapvetően további külső feldolgozás, például fagyasztás biztosítja.
  (5)
  A Kombinált Nómenklatúra következetes alkalmazásának biztosítása céljából, a fagyasztott és sózott tőkehalnak a 0304 71 10 és 0304 71 90 alszám, illetve a 0305 32 11 és 0305 32 19 alszám alá történő besorolását tehát a termék tényleges tartósítását biztosító eljárástól kell függővé tenni. Ez következetes a Bíróság ítélkezési gyakorlatával, amely ugyanezen kritériumokat használta az enyhén szárított és enyhén füstölt hús besorolására (2).
  (6)
  A csupán enyhén sózott tőkehalat ezért a 0304 71 10 és a 0304 71 90 alszám alá kell sorolni, mivel a termék romlásának megakadályozásához fagyasztásra van szükség. Amennyiben azonban a só biztosítja a termék tartósítását, a tőkehalfilét a 0305 32 11 és a 0305 32 19 alszám alá kell sorolni.
  (7)
  A Kombinált Nómenklatúra egységes uniós értelmezésének biztosítása érdekében annak második része 3. árucsoportjához Kiegészítő megjegyzést kell beilleszteni.
  (8)
  A 2658/87/EGK rendelet I. melléklete ennek megfelelően módosul.
  (9)
  Az e rendeletben előírt intézkedések összhangban vannak a Vámkódexbizottság véleményével,
  ELFOGADTA EZT A RENDELETET:
  1. cikk
  A 2658/87/EGK rendelet I. mellékletében meghatározott Kombinált Nómenklatúra második részének 3. árucsoportja a következő 1. kiegészítő megjegyzéssel egészül ki:
  „1.
  A 0305 32 11 és a 0305 32 19 alszám alkalmazásában a legalább 12 tömegszázalék összes sótartalommal rendelkező, további ipari feldolgozás nélkül emberi fogyasztásra alkalmas tőkehalfilé (Gadus morhua, Gadus ogac, Gadus macrocephalus) sózott halnak minősül.
  A 12 tömegszázalék összes sótartalmat el nem érő fagyasztott tőkehalfilét azonban a 0304 71 10 és 0304 71 90 alszám alá kell sorolni, amennyiben a tényleges és tartós konzerválást alapvetően a fagyasztás biztosítja.”
  2. cikk
  Ez a rendelet az Európai Unió Hivatalos Lapjában való kihirdetését követő huszadik napon lép hatályba.
  Ez a rendelet teljes egészében kötelező és közvetlenül alkalmazandó valamennyi tagállamban.
  Kelt Brüsszelben, 2014. április 10-én.